Az előterjesztés célja a mezőgazdasági és erdészeti gépkezelői jogosítvány bevezetéséről és kiadásának szabályairól szóló 83/2003. (VII. 16.) FVM rendelet jogalkalmazási tapasztalatoknak megfelelő aktualizálása, továbbá a Magyar Élelmiszerkönyv kötelező előírásairól szóló 152/2009. (XI. 12.) FVM rendelettel összefüggő európai uniós jogi aktusokkal kapcsolatos jogharmonizációs feladatok elvégzése.

A mezőgazdasági és erdészeti gépkezelői jogosítvány bevezetéséről és kiadásának szabályairól szóló 83/2003. (VII. 16.) FVM rendelet módosításának eredményeként a behordó asztal nélküli, kézi adagolású aprítógépek a rendelet szerinti gépkezelői jogosítvány nélkül is használhatók lesznek, tekintettel arra, hogy e gépek munkabiztonsági kockázata kisebb.

A Magyar Élelmiszerkönyv kötelező előírásairól szóló 152/2009. (XI. 12.) FVM rendelet módosítása 2 európai uniós jogi aktussal (a 71/317/EGK, a 71/347/EGK, a 71/349/EGK, a 74/148/EGK, a 75/33/EGK, a 76/765/EGK, a 76/766/EGK és a 86/217/EGK mérésügyi irányelv hatályon kívül helyezéséről szóló, 2011. március 9-i 2011/17/EU európai parlamenti és tanácsi irányelvvel; valamint az élelmiszerek erukasav-tartalmának hatósági ellenőrzése során alkalmazandó mintavételi módszerek és az analitikai módszerekre vonatkozó teljesítménykritériumok megállapításáról, valamint a 80/891/EGK bizottsági irányelv hatályon kívül helyezéséről szóló 2015/705/EU bizottsági rendelettel) összefüggő nemzeti jogalkotási feladatokat végzi el.